ராஜீவ் ரிசியகரன்

**ராஜீவ் ரிசியகரன்** (ஆங்கிலம்; மலாய்: *Rajiv Rishyakaran* அல்லது *Rajiv s/o Rishyakaran*) (பிறப்பு: 12 அக்டோபர் 1981) என்பவர் மலேசிய அரசியல்வாதி; மே 2013 முதல் சிலாங்கூர் மாநில சட்டமன்றத்தில், புக்கிட் காசிங் சட்டமன்ற உறுப்பினராக (**MLA**) பணியாற்றி வருகிறார். மலாயர்; சீனர் 79% பெரும்பான்மை கொண்ட புக்கிட் காசிங் சட்டமன்றத் தொகுதியில், ஒரு மலேசிய இந்தியர் மூன்று முறை அதிகப் பெரும்பான்மையில் தேர்வு செய்யப்பட்டது, மலேசிய வரலாற்றில் ஓர் அரசியல் சாதனையாக அறியப்படுகிறது.

இவர் பாக்காத்தான் அரப்பான் (**PH**) கூட்டணியின் ஓர் உறுப்புக் கட்சியான ஜனநாயக செயல் கட்சியின் (**DAP**) உறுப்பினராக உள்ளார். இதற்கு முன்னர் பாக்காத்தான் ராக்யாட் (**PR**) கூட்டணியின் ஓர் உறுப்புக் கட்சியாக ஜனநாயக செயல் கட்சி இருந்தது. 

இவருக்கு முன்னோடியாக இருந்தவர் புக்கிட் காசிங் தொகுதிக்கான சட்டமன்ற உறுப்பினர் எட்வர்ட் லீ போ லின் *(Edward Lee Poh Lin)* ஆவார். 2011-ஆம் ஆண்டு அவர் திடீரென்று மரணம் அடைந்தார். அதன் பின்னர் இரண்டு ஆண்டுகளுக்கு, 2023 சிலாங்கூர் மாநிலத் தேர்தல் வரையில் புக்கிட் காசிங் தொகுதிக்கான சட்டமன்ற உறுப்பினர் பதவி காலியாக இருந்தது.

புக்கிட் காசிங் சட்டமன்றத் தொகுதியின் 2023 வாக்காளர் எண்ணிக்கை: 
* **62.1%** சீனர்
* **17.2%** இந்தியர்
* **16.9%** மலாயர்
* **3.79%** பிற இனத்தவர்

## வாழ்க்கை
ராஜீவ் ரிசியகரன் 1981 அக்டோபர் 12 அன்று மலாயா பல்கலைக்கழக மருத்துவ மையத்தில் பிறந்தார். குடும்பத்தின் ஐந்து சகோதரர்களில் மூத்தவர். அவரின் தந்தை ரிசியகரன் கார்த்திகேசு (1949-) மலேசிய சுகாதார அமைச்சில் பணியாற்றியவர். ரிசியகரன் கார்த்திகேசு, மலேசியத் தமிழ் வம்சாவளியின் 4-ஆவது தலைமுறையைச் சேர்ந்தவர். அவரின் தாயார் ரஜினி சந்திரபால் (1953-) ஓர் இல்லத்தரசி; ஆசிரியர் பதவியில் இருந்து ஓய்வு பெற்றவர். 

பின்னர் அவருடைய குடும்பம் சிலாங்கூரில் உள்ள சுபாங் ஜெயாவுக்கு குடிபெயர்ந்தது. அங்கு ராஜீவ் மேல்நிலைப் பள்ளியை முடித்தார். ஜொகூரில் உள்ள உசேன் ஓன் பல்கலைக்கழகத்தில் பயின்று, 2003-இல் மின்பொறியியல் துறையில் பட்டம் பெற்றார். பின்னர், கோலாலம்பூரில் திட்ட பொறியாளராகப் பணியாற்றினார். 2013-ஆம் ஆண்டு, பிலிப்பீன்சு நாட்டைச் சேர்ந்த அனா கெல்லா ஓபோங் (Ana Gella Rajiv nee Opong) என்பவரை மணந்தார். இவர்களுக்கு மூன்று பெண் பிள்ளைகள் உள்ளனர்.

## அரசியல் வாழ்க்கை
2008-ஆம் ஆண்டு சுபாங் ஜெயா சட்டமன்றத் தொகுதியில் போட்டியிட ராஜீவ் ரிசியகரனின் நண்பர் அன்னா இயோ நிறுத்தப்பட்டபோது, ​​ராஜீவின் அரசியல் ஈடுபாடுகளும் தொடங்கின. ராஜீவ் 2008-ஆம் ஆண்டு ஜனநாயக செயல் கட்சியில் (**DAP**) சேர்ந்தார். 2009-ஆம் ஆண்டில், சிலாங்கூர் ஜசெக இளைஞர் பிரிவின் அமைப்புச் செயலாளராக ராஜீவ் நியமிக்கப்பட்டார். 2012-ஆம் ஆண்டில், சிலாங்கூர் ஜசெக இளைஞர் பிரிவின் மாநிலச் செயலாளராக தேர்ந்தெடுக்கப்பட்டார்; அதைத் தொடர்ந்து அவர் ஜசெக இளைஞர் பிரிவின் தேசிய செயற்குழுவிற்கு நியமிக்கப்பட்டார்.

### சுபாங் ஜெயா மாநகராட்சி
2009 ஆம் ஆண்டில், சுபாங் ஜெயா மாநகராட்சி (MPSJ) செயலவை உறுப்பினராக நியமிக்கப்பட்டார். அங்கு அவர் 2013-ஆம் ஆண்டு தேர்தல் வரை மாநகராட்சியில் பணியாற்றினார். சுபாங் ஜெயா மாநகராட்சியில் பணியாற்றிய காலத்தில் அவர் அன்னா இயோவின் சிறப்பு உதவியாளராகவும் பணியாற்றினார்.

### சிலாங்கூர் மாநில சட்டமன்றம்
2013-ஆம் ஆண்டு தேர்தலுக்கான வேட்புமனுத் தாக்கல் செய்யப்படுவதற்கு மூன்று நாட்களுக்கு முன்பு, புக்கிட் காசிங் தொகுதியில் போட்டியிட ராஜீவ் ரிசியகரன் தேர்ந்தெடுக்கப்பட்டார். அந்தத் தொகுதியில் போட்டியிட கஸ்தூரி பட்டுவிற்கு ஏற்கனவே வாய்ப்பு வழங்கபட்டு இருந்தது. இருப்பினும் பத்து காவான் மக்களவைத் தொகுதியில் போட்டியிட கஸ்தூரி பட்டு தெரிவு செய்யப்பட்டதால் புக்கிட் காசிங் தொகுதி ராஜீவ் ரிசியகரனுக்கு வழங்கப்பட்டது.

2013-ஆம் ஆண்டு தேர்தலில் மொத்த வாக்குகளில் ஏறக்குறைய 78% வாக்குகளை ராஜீவ் பெற்று மகத்தான வெற்றியை அடைந்தார். 2018 பொதுத் தேர்தலில், அதே தொகுதியில் ராஜீவ் போட்டியிட்டு இரண்டாவது முறையாக வெற்றி பெற்றார். பின்னர் 2023 பொதுத் தேர்தலிலும், அதே தொகுதியில் மூன்றாவது முறையாகவும் வெற்றி பெற்றார்.

## தேர்தல் முடிவுகள்

## மேற்கோள்கள்

## குறிப்புகள்

## மேலும் காண்க
* அன்னா இயோ
* புக்கிட் காசிங் சட்டமன்றத் தொகுதி
* மலேசிய இந்திய அரசியல்வாதிகளின் பட்டியல்
* மலேசிய இந்திய சட்டமன்ற உறுப்பினர்கள்

## வெளி இணைப்புகள்

பகுப்பு:மலேசிய இந்தியர்கள்
பகுப்பு:மலேசியத் தமிழ் அரசியல்வாதிகள்
பகுப்பு:சிலாங்கூர் மாநில சட்டமன்ற உறுப்பினர்கள்